**Szám:** 1-2/2014. 13. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. február 13-i ülésére

**Tárgy:** A Nemzeti Család- és Szociálpolitikai Intézet által "Kábítószer-prevenciós programok támogatására" meghirdetett pályázat „B” kategóriájára pályázat beadása és önrész biztosítása

**Tisztelt Képviselő-testület!**

A Nemzeti Család- és Szociálpolitikai Intézet - 2014. március 3-i benyújtási határidővel - "Kábítószer-prevenciós programok támogatására" címmel pályázati kiírást tett közzé.

A pályázati feltételek ismeretében, illetve a pályázattal elérni kívánt célkitűzés jelentőségére tekintettel indokoltnak tartom, hogy megfelelő program kidolgozásával Zalaszentgrót Város Önkormányzata pályázatot nyújtson be a fenti kiírásra.

A pályázat részletes tartalmát az előterjesztés pontosan bemutatja. A tervezett programok alapján a pályázat összértéke 2.178.000,- Ft, melyből a pályázat önrésze 217.800,- Ft. A pályázat előírása értelmében az önrész összegéből 108.900,- Ft önkéntes munkával és kollégiumban szállás biztosításával a szereplők számára kiváltható. A pályázat benyújtásának feltétele a 2.200,- Ft nevezési díj összegének megfizetése is. A fentiek tükrében az elnyerhető vissza nem térítendő támogatás összege 1.960.200,- Ft lenne.

A pályázat keretében az alábbi programok valósulnának meg:

- Dr. Zacher Gábor előadása

- Miskolci Musical Műhely Zsákutca 2012. című drogprevenciós musicaljének előadása

- Rizikófaktor: Interaktív drogprevenciós vetélkedő

- Kerékpáros Túra és Futóverseny

- Színházak vetélkedője- Drogok és a művészetek

- 1pályán:1ütt, 1másért focikupa (roma, rendőr, mentők, katasztrófavédelem, közfoglalkoztatottak focikupája)

- Drogprevenciós rajzverseny és kisfilm készítő verseny általános és középiskolásoknak és ennek díjazása

* Interaktív könnyűzenei koncert
* Információs standüzemeltetés önkéntesekkel Keszthelyi RK-Bűnmegelőzési Iroda segítségével

- A tervezett 1000 db plakát, 2000 db szórólap és 1000 db meghívó nyomtatási költsége.

- Drogtabló oda és visszaszállításának költsége, az előadók helyszínre szállítása, önkéntesek szállítása.

Az előterjesztéshez mellékletként az alábbiakat csatolom:

* A pályázat részletes programja és leírása (1. sz. melléklet)
* A pályázat részletes költségvetése (2. sz. melléklet)

Felbecsülhetetlen társadalmi hasznosságán túl, a sikeres pályázat esélyének növelése érdekében is javaslom a T. Képviselő-testületnek, hogy Zalaszentgróton is kerüljön felállításra a Kábítószerügyi Egyeztető Fórum (a továbbiakban: KEF), amely a "Nemzeti Stratégia a kábítószer-probléma visszaszorítására" című drogellenes program 2000 decemberi elfogadása óta az ország számos településén megalakult, és sikeresen működik.

A KEF jogi személyiséggel nem rendelkező szakmai munkacsoport, amely tevékenységével igyekszik összhangot teremteni a drogprobléma visszaszorításában alapvető fontosságú négy terület (közösség és együttműködés, megelőzés, gyógyítás és rehabilitáció, kínálatcsökkentés) szervezeteinek és intézményeinek munkájában.

A KEF felállítása mindemellett az önkormányzat, az oktatási és egészségügyi intézmények, a különböző szakmai és civil szervezetek, a helyi közösségek, az egyházak, a családok, valamint az egyének közös erőfeszítésén alapuló együttes cselekvésére és problémakezelésére is kiváló lehetőséget kínálna.

Meggyőződésemnek tartom, hogy a partnerként bevonni kívánt szervezetek nem zárkóznának el a kezdeményezéstől, mely által városunk közösségi értékei tovább gyarapodnának.

A Pénzügyi és Ügyrendi Bizottság a napirendi pontot a 2014. február 6-i tartandó ülésén megtárgyalta és a 13/2014. (II.06.) számú határozatával javasolja Zalaszentgrót Város Önkormányzat Képviselő-testületének a javaslat elfogadását.

Kérem a Képviselő-testületet, hogy az előterjesztést megtárgyalni, majd azt követően a határozatot elfogadni szíveskedjen.

**Határozati javaslat:**

1. Zalaszentgrót Város Önkormányzatának Képviselő-testülete támogatja, hogy a Nemzeti Család- és Szociálpolitikai Intézet által „B” kategóriában meghirdetett „Kábítószer-prevenciós programok támogatására” című kiírásra pályázat kerüljön benyújtásra. A képviselő- testület a pályázat benyújtásához szükséges 2.200,- Ft összegű nevezési díjat és a megvalósításához szükséges 108.900,- Ft önrész összegét a 2014. évi költségvetés Kábítószer prevenciós program sora terhére biztosítja.

A Képviselő-testület felhatalmazza Baracskai József polgármestert a pályázat beadásához szükséges dokumentumok aláírására és az azzal kapcsolatos intézkedések megtételére.

**Határidő:** 2014. március 3.

**Felelős:** Baracskai József polgármester

2. Zalaszentgrót Város Önkormányzatának Képviselő-testülete a Zalaszentgróti Kábítószerügyi Egyeztető Fórum felállítását támogatja. A képviselő-testület felhatalmazza Baracskai József polgármestert a Fórumba bevonni kívánt szervezetekkel való egyeztetésre.

A Képviselő-testület felkéri Dr. Simon Beáta jegyzőt, hogy az egyeztetés eredményéhez képest intézkedjen a Fórum Szervezeti és Működési Szabályzatának előkészítéséről.

**Határidő:** 2014. március 17.

**Felelős:** Baracskai József polgármester

Dr. Simon Beáta jegyző

**Zalaszentgrót**, 2014. január 31.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző

1. számú melléklet

**A programok részletezése**

* 1pályán:1ütt, 1másért focikupa

A felépülés terápiás lehetőségeit, a sport népszerűségét hirdetve, a tolerancia és a párbeszéd jegyében a társadalmi feszültségek csökkentése érdekében focikupát hirdetünk, a helyi közösség életében fontos szerepet játszó résztvevők, szenvedélybetegek, munkanélküliek, romák bevonásával. Melynek során igyekszünk átadni a városlakók felé a sport igazi üzenetét emberségről, barátságról, segítségnyújtásról.

Célunk a focikupával, hogy az egyes – egymással vélt vagy valós érdekellentétben álló - társadalmi csoportok az esélyegyenlőség, az egyenlő bánásmód és a párbeszéd jegyében, egy mindenki által kedvelt terepen, a futballpályán, a sportszerű játék segítségével kezdjenek párbeszédet, alakítsanak ki pozitív emberi kapcsolatokat. Illetve maga a sporttevékenység vonzó alternatívát jelenthet a szerhasználattal szemben.

A foci mellett főzőversenyt is hirdetünk a csapatokat kísérők részére, az elkészült ételeket közösen, baráti hangulatban fogyasztjuk el.

Ezen tevékenységünket 2012-ben első alkalommal rendeztük meg. Sikerének köszönhetően az idén is 8 csapat csapott össze a focipályán.

A mozgás és a sport szeretetének reményében hiszünk abban, hogy Zalaszentgróton elindult valami, ami talán sosem ér véget.

* Rizikófaktor: Interaktív drogprevenciós vetélkedő

A kereskedelmi csatornákban látható tehetségkutató versenyek mintájára különböző névvel a helyi fiatalok számára bemutatkozási, versenyzési lehetőséget nyújtó program. A vetélkedő célja mindig is az volt, hogy a helyi gyermekekkel és fiatalokkal megszeretessük az művészetek gyakorlását, többek között az irodalmat, zeneművészeteket, táncot. A programon való részvétel és felkészülés hasznos és értelmes munkának bizonyul a közterületeken történő céltalan és haszontalan időtöltéssel szemben. Az előselejtezőkön kb. 100 fiatalkorú vesz részt, így hasznossága nem kérdőjelezhető meg.

* Kerékpáros Túra és Futóverseny

Az Új Nemzeti Drogstratégiának megfelelve mi is szeretnénk az egészséges életmódot, a különböző sportolási lehetőségeket népszerűsíteni, ennek jegyében kerül lebonyolításra a kerékpáros és futóverseny. A Keszthelyi Rendőrkapitányság biztonságtechnikai tájékoztatóját követően indul a kb. 40 km távú kerékpáros túra, valamint a tájfutó verseny különböző hosszúságú távokon. A résztvevők magas létszámára való tekintettel az idei évben is az előző évek tapasztalata alapján ez alkalommal is várhatóan az egyik legnépszerűbb program lesz.

* Drogprevenciós rajzverseny és kisfilm készítő verseny:

Az általános iskolások számára rajzversenyt hirdetünk a legális drogok egészségre gyakorolt negatív hatásának bemutatása témával.(alkohol, dohányzás, játékszenvedély). Az idősebb korosztállyal pedig az illegális droghasználat veszélyeiről kívánunk egy rövid (max. 10 perces) ismeretterjesztő filmet készíttetni. A témát az indokolja, hogy a mai fiatalok mindennapjaik nagy részét az internet előtt töltik, ahol kortársaik hatására könnyen kapcsolatba kerülhetnek a különböző drogokkal és azok felhasználási módjaival (designer drogok, terjesztés és egyéb jogsértések, beszerzési források). Az elkészült pályaműveket a rendezvény keretein belül több száz néző előtt fogjuk bemutatni és levetíteni, a legjobbakat könyvutalvánnyal jutalmazzuk, az olvasás népszerűsítés érdekében.

* Zsákutca 2012 című. drogprevenciós musical

A Musical Műhely Miskolc saját készítésű Zsák utca c. drogprevenciós musicaljének színpadra állításával, bemutatásával az volt a céljuk, hogy felhívják a fiatalok, szülők, pedagógusok figyelmét a napjainkban illegálisan, illetve legálisan is beszerezhető tudatmódosító szerek veszélyeire, a drogozás köré épült bűnözésre, és annak tudatosítása, hogy bárki könnyen áldozattá és elkövetővé válhat. A színdarabot a társulat tagjai írták, mind a zenét, mind a szöveget tekintve.

Mivel a szereplők a kortárs korosztály tagjai, így a színdarab mondanivalója véleményünk szerint sokkal hitelesebb, elgondolkodtatóbb a célcsoport tagjai számára.

Az elmúlt években több hazai híresség drogmemoárja jelent meg a könyvpiacon. A média túlzott szárnykapásainak köszönhetően a fiatalok pozitív mintaként tekintenek ezen könyvek főszereplőire, a sztárokról vesznek példát. Azt látják, hogy bár saját bevallásuk szerint is drogosok voltak mégsem kerülte el őket a siker, közkedveltek, szerencsések, rengeteg barátjuk van, felfelé tör a karrierjük, anyagi biztonságban élnek, így ezt tekintik követendő életformának. A mai fiatalok egyre kevesebb könyvet olvasnak, ismereteiket az Internetről, a közösségi oldalakról szerzik be.

A veszélyeztetett korosztályt elcsábítjuk a könyvtárba, ahol egy érdekes, interaktív könyv/életút bemutató segítségével alternatívát mutatunk a szabadidő hasznos eltöltésére.

* Standüzemeltetés 3 napig

Az Új Nemzeti Drogstratégia megismertetése, bemutatása a résztvevők körében az üzemeltető önkéntesekkel. E mellett lehetőség nyílik arra, hogy az illetékes szakemberekhez kérdéseikkel forduljanak a látogatók. Szükség esetén ingyenes drogteszttel, alkohol szondával, általános egészségügyi vizsgálatokkal várjuk az érdeklődőket.

Nyomtatott szóróanyagokkal, kiadványokkal hívjuk fel a figyelmet a legális és illegális drogok veszélyeire.

* Színházak vetélkedője

Magyarországon aktuális és köztudott tény, hogy a hazai színházi élet több neves főszereplője komoly droghasználó. Ennek ellenkezőjét próbálják bemutatni és testközelből prezentálni az általunk meghívott társulatok képviselői, mint például a budapesti Operettszínház, a zalaegerszegi Hevesi Sándor Színház, a veszprémi Petőfi Színház, a dunaújvárosi Bartók Kamaraszínház, a szombathelyi Weöres Sándor Színház művészei. A három napos vetélkedő során a különböző sport, gasztronómiai, kulturális feladatok megoldásával a nézők aktív közreműködésével bizonyítják, hogy társulatuk tagjai milyen közösségi programokkal merítenek erőt a mindennapok kihívásaival szemben.

* Interaktív könnyűzenei koncert

A drogok és a popzene kapcsolata nem elhanyagolható, ennek aktualitást ad a drogfüggőséggel éveken át viaskodó több zenész, énekes ( Amy Winehouse, Whitney Houston…) alkohol és nyugtatók kombinációjától bekövetkezett halála.

Tetszik, nem tetszik, ciki vagy menő, a kábítószerek és a popzene kezdetektől fogva összetartoznak. A drogozás a bohém művész és a rock-rebellis imázs kötelező eleme, a rock and roll mitológia alapvető része. Egy rock sztártól egyszerűen elvárják az emberek, hogy használjon valamit. Persze, sokszor praktikusnak vélt oka is van a szerhasználatnak. A zenészek nem úgy élnek, mint egy átlagember, mikor más alszik, ők színpadon vannak, turnék miatt hónapokig nem látják a családjukat (ha van egyáltalán), rajtuk van a nyomás a közönség, a lemezcég és a menedzserek részéről. A szerek nyilván a kreativitást is serkenthetik, bár ha valakinek nincs elég tehetsége, bevehet egy egész gyógyszertárat, akkor sem fog tudni megírni egy világhíres slágert sem.

Az elmúlt években több hazai híresség drogmemoárja jelent meg a könyvpiacon. A média túlzott szárnykapásainak köszönhetően a fiatalok pozitív mintaként tekintenek ezen könyvek főszereplőire, a sztárokról vesznek példát. Azt látják, hogy bár saját bevallásuk szerint is drogosok voltak mégsem kerülte el őket a siker, közkedveltek, szerencsések, rengeteg barátjuk van, felfelé tör a karrierjük, anyagi biztonságban élnek, így ezt tekintik követendő életformának. A könnyűzenei koncertre olyan fellépőt, zenekart hívunk akik köztudottan ellenzik a szerhasználatot, egyértelműen kiállnak a kulturált szórakozás mellett, esetleg valamikor maguk is szenvedő alanyai voltak a kábítószer használatnak, de időközben rájöttek annak negatívumaira és tapasztalatikat át tudják adni a közönség számára a tervezett beszélgetés során.

* Dr. Zacher Gábor előadása

Kiemelt veszélyforrás napjainkban a folyamatosan változó kábító hatású szerek fogyasztása és terjesztése. Ezeknek a szereknek az egészségre gyakorolt hatásait nem ismerjük, továbbá a rendőrség hatékony jogi szabályozás hiányában nem tudja ezen anyagok terjesztését és ezzel összefüggésben fogyasztását visszaszorítani. Szinte egyetlen lehetőség a designer drogok veszélyeinek tudatosítására a tájékoztatás, melybe partnerként a szülőket kívánjuk bevonni. Dr. Zacher Gábort azért szeretnénk felkérni a feladatra, mert a téma egyik kiváló szakembere, valamint ismert médiaszemélyiség, ezért hitelessége nem kérdőjelezhető meg.

2. számú melléklet

